**Vári Attila**

***A walesi küldött beszéde Adyfalván***

én tudom és mi bárdok tudjuk
hogy egyszer falut fognak elnevezni
érmindszentről és lakónegyedet és utcát
mert a költők szülőföldje
megérdemlik a kegyeletet

adyfalván is nosztalgiával
beszélnek majd érmindszentről
ahol száz évvel ezelőtt
nyelvünkre száradt egy
alvadt-vérdarab

 2.
 ady-bandy-duk-duk
az indulatszavak hőköltetik az elmét
de nem rejtik értelmét
annak mit mondanak
számon kértem s most szánom
íme a számon bánom
hogy nem bujdokolt versedben
jobban az indulat

 a gróf
a bolond geszti
dühét veled degeszti
de vajon oly pofontól
melyet írója fontol
s versében jól elrejti
s ríme így nem is sejti
hogy mily rémség
ő most bíz szimbolika
¿ily verstől lesz ki hőköl?

és lenne még néhány kérdés
némelyik felségsértés
és néhány lecke fiúknak
akik sorsomra jutnak
de versben nem lehet
mert versben ma nem illik
fogalmazni és más a logika
melyet nem értek walesben
s nem értek semmi versben
.............................................

 3.
(a walesi költődelegátus
beszámolt végzetül arról
hogy edward óta
a helyzetük sokat változott
s hogy ő személy szerint büszke
hogy ady kétféle walesi bárdokat is írt
mert walesben szintén divat
magyar költőkről írni)

(1977 Marosvásárhely)